text: Nu skal det være slut med ulykker på Møsvråvej
  02 februar 2012 kl. 07.34
  Kolding Kommune øger nu midlertidigt snerydnings- og saltningsindsatsen af en ca. 300 m lang strækning på Møsvråvej ved Almind for at undgå flere påkørseler af en lade.
  Her er en lade i et t-kryds for foden af en bakke 11 gange blevet påkørt af bilister på grund af glatte veje. 
  Samtidig bliver der sat advarselsskilte op, som fortæller trafikanterne, at der inden for de seneste år er sket 11 ulykker. Det oplyser Kolding Kommune i en pressemeddelelse.
  Kommunen har allerede sat advarselsskilte op samt et autoværn. Alligevel skete der i slutningen af sidste uge et nyt uheld, hvor laden blev påkørt af en lastbil. 
  - Det helt afgørende er, at bilisterne sætter farten ned og kører efter forholdene, men med 11 uheld i perioden 2010-2012 må vi erkende, at vi har en særlig udfordring på Møsvråvej. Derfor tager vi nu flere initiativer for at mindske risikoen, siger Knud Erik Langhoff, formand for Teknik- og Boligudvalget. 
  Det er samtidig aftalt, at forvaltningen foretager en analyse for at finde en varig løsning på problemet.
  